
Parlamentul  României

Camera  Deputaţilor

Biroul Permanent

al

Camerei  Deputaţilor

Vă înaintăm, alăturat, RAPORTUL COMUN asupra propunerii legislative pentru abrogarea articolului 36 din Legea concurenţei nr.21/1996, trimisă comisiilor sesizate în fond cu adresa nr. Pl-x 111 din 16  martie 2011 şi înregistrată cu nr. 31/200 din 17 martie 2011, respectiv nr. 23/64 din 17 martie 2011.

În raport cu obiectul şi conţinutul său, propunerea legislativă face parte din categoria legilor ordinare.
	PREŞEDINTE,

                      Daniel Buda

	VICEPREŞEDINTE,

Alin Silviu Trăşculescu

RAPORT   COMUN

asupra propunerii legislative pentru abrogarea articolului 36 din Legea concurenţei nr.21/1996
                În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industrii şi servicii  au fost sesizate, spre dezbatere în fond, cu propunerea legislativă pentru abrogarea articolului 36 din Legea concurenţei nr.21/1996, trimisă comisiilor sesizate în fond cu adresa nr. Pl-x 111 din 16  martie 2011 şi înregistrată cu nr. 31/200 din 17 martie 2011, respectiv nr. 23/64 din 17 martie 2011.

                 Potrivit dispoziţiilor  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

 Senatul, în calitate de primă Cameră sesizată, a adoptat  proiectul de lege, în şedinţa din 9 martie 2011.
                Consiliul Legislativ, prin avizul nr. 1273 din 26 octombrie 2010, a avizat negativ  propunerea legislativă.  


   Guvernul, prin punctul de vedere transmis cu adresa nr.2848 din                12 noiembrie 2010, nu susţine adoptarea acestei iniţiative legislative.


    Propunerea legislativă supusă dezbaterii are ca obiect de reglementare abrogarea prevederilor art. 36 din Legea Concurenţei nr. 21/1996, republicată, cu modificările şi completările ulterioare, întrucât, potrivit expunerii de motive, textul art. 36 alin. (1) contravine principiului inviolabilităţii domiciliului prevăzut la art. 27 din Constituţia României, republicată.
Membrii celor două comisii au constatat că iniţiativa legislativă nu se justifică întrucât, dincolo de faptul că are în vedere abrogarea unui text adoptat recent de către Parlament, aducând astfel atingere principiului stabilităţii legislative, dispoziţiile art.36 privind puterile de inspecţie ale inspectorilor de concurenţă au constituit obiectul unei excepţii de neconstituţionalitate, care a fost respinsă de Curtea Constituţională prin Decizia nr.6 din 12 ianuarie 2010, publicată în Monitorul Oficial al României, Partea I, nr.132 din 26 februarie 2010.
În esenţă, criticile de neconstituţionalitate invocate în respectiva cauză sunt similare celor la care se face referire în expunerea de motive. Astfel, Curtea Constituţională a reţinut că percheziţia reglementată de art.27 alin.(3) din Constituţia României, republicată, „se referă la instituţia prevăzută la art. 100 din Codul de procedură penală şi nu poate fi asimilată cu inspecţia efectuată, în baza Legii concurenţei nr.21/1996, de către Consiliul Concurenţei.
În plus, în aceeaşi decizie, referitor la încălcarea dispoziţiilor art. 27 din Constituţie privind inviolabilitatea domiciliului, Curtea a reţinut că, în speţă îşi păstrează valabilitatea soluţia şi considerentele Deciziei nr.296 din 9 iunie 2005, prin care Curtea s-a pronunţat cu privire la dreptul inspectorilor de muncă de a avea acces liber în sediul persoanei juridice şi în orice alt loc de muncă organizat de aceasta fără nicio încuviinţare şi fără nicio avizare. Astfel, „în cazul sediilor industriale sau comerciale care nu sunt în acelaşi timp şi locuri de domiciliu, inviolabilitatea sediului nu este supusă aceloraşi reguli ca spaţiul în care se desfăşoară viaţa privată a persoanei, şi că, prin urmare, autorităţile pot exercita controlul asupra activităţilor profesionale care se desfăşoară în aceste sedii. În consecinţă, Curtea a reţinut că activităţile pe care Inspecţia Muncii le controlează nu ţin de sfera privată, ci, dimpotrivă, de cea publică, vizând în mod evident ocrotirea unui interes general". Pe cale de consecinţă, pentru identitate de raţiune, Curtea a respins critica de neconstituţionalitate a dispoziţiilor art.36 din Legea nr.21/1996, în raport cu prevederile art.27 din Constituţia României, republicată.
Mai mult decât atât, Curtea Constituţională a analizat dispoziţiile art.36 din Legea nr.21/1996 şi sub aspectul respectării prevederilor art.8 din Convenţia pentru apărarea drepturilor omului şi a libertăţilor fundamentale, prin prisma celor reţinute de Curtea Europeană a Drepturilor Omului în Cauza Société Colas Est şi alţii contra Franţei, reţinând că, în această situaţie, nu au aplicabilitate prevederile art.8 din Convenţie.

 Decizia nr.6/2010 a fost pronunţată anterior modificării art.36 din Legea nr.21/1996 prin Ordonanţa de urgenţă a Guvernului nr.75/2010, însă redactarea actuală a prevederilor art.36 alin.(1) nu diferă în mod esenţial de cea anterioară modificării. Mai mult decât atât, potrivit Notei de fundamentare a Ordonanţei de urgenţă a Guvernului nr.75/2010, modificarea art.36 a fost necesară tocmai pentru punerea de acord a acestuia cu legislaţia comunitară în ceea ce priveşte puterile de inspecţie ale Consiliului Concurenţei, care, în prezent, sunt similare celor prevăzute pentru Comisia Europeană în Regulamentul Consiliului (CE) nr.1/2003.
                În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din  12 martie 2011, redactând raportul preliminar nr.Pl-x111 din 16 mai 2011 de respingere a propunerii legislative.


      Membrii Comisiei pentru industrii şi servicii au analizat Raportul preliminar al Comisiei juridice, de disciplină şi imunităţi în şedinţa din 28 martie 2012 şi au hotărât, cu unanimitate de voturi a celor prezenţi, respingerea propunerii legislative pentru abrogarea articolului 36 din Legea concurenţei nr.21/1996.
      În urma examinării şi a opiniilor exprimate de către membrii celor două comisii, s-a hotărât, cu unanimitate de voturi, să se propună plenului Camerei Deputaţilor, respingerea propunerii legislative pentru abrogarea art.36 din Legea concurenţei nr.21/1996. 


La lucrările Comisiei juridice, de disciplină şi imunităţi au participat, din totalul de 22 de membri, un numar de 16 de deputaţi, iar la lucrările Comisiei pentru industrii şi servicii au participat, din totalul de 30 de membri, un numar de 16 de deputaţi, 3 fiind în protest parlamentar iar 11 absenţi.



În conformitate cu prevederile art.63 din Regulamentul Camerei Deputaţilor, republicat, s-a întocmit prezentul Raport de respingere a propunerii legislative pentru abrogarea articolului 36 din Legea concurenţei nr.21/1996

                    În raport cu obiectul şi conţinutul reglementării, propunerea legislativă face parte din categoria legilor ordinare.
                      PREŞEDINTE ,                                    VICEPREŞEDINTE,          



   Daniel Buda                                       Alin Silviu Trăşculescu
Şef serviciu,                                                                                                                         Consilier parlamentar,
Nicoleta Grecu                                                                                                                          Silvia Vlăsceanu

